ปลัดกรุงเทพมหานคร ตรวจจุดคัดกรองพร้อมให้กำลังใจเจ้าหน้าที่ปฏิบัติงานประจำจุดเพื่อป้องกันการแพร่ระบาดของโรคโควิด-19
ปลัดกรุงเทพมหานคร ตรวจจุดคัดกรองพร้อมให้กำลังใจเจ้าหน้าที่ปฏิบัติงานประจำจุดเพื่อป้องกันการแพร่ระบาดของโรคโควิด-19นางศิลปสวย ระวีแสงสูรย์ ปลัดกรุงเทพมหานคร ลงพื้นที่ตรวจจุดคัดกรองการเดินทางเข้าสู่กรุงเทพมหานครเพื่อควบคุมการแพร่ระบาดโรคโควิด-19 บริเวณปากซอย 39 ถนนคู่ขนานกาญจนาภิเษก เขตประเวศ โดยกล่าวว่า วันนี้ลงพื้นที่ตรวจจุดคัดกรองดังกล่าวเพื่อตรวจเยี่ยมให้กำลังใจเจ้าหน้าที่ผู้ปฏิบัติงานประจำจุด ตลอดจนติดตามระบบการทำงานต่างๆ ซึ่งจากการรายงานพบว่า เป็นไปด้วยความเรียบร้อยมีเจ้าหน้าที่ตำรวจและหน่วยงานอื่นให้ความร่วมมือในการตรวจจำนวนมาก ทั้งนี้จากสถิติการตั้งจุดตรวจตั้งแต่วันที่ 26 มีนาคมที่ผ่านมา มีการเรียกตรวจรถจำนวนกว่า 40,000 คัน ซึ่งเป็นเรื่องที่น่ายินดีที่จุดนี้ยังไม่พบบุคคลที่มีกลุ่มเสี่ยงและคาดว่าเจ้าหน้าที่ยังคงต้องปฏิบัติงานไปอีกระยะหนึ่งจนกว่าจะมีการเปลี่ยนแปลงในส่วนของประชาชนที่ได้รับการตรวจก็พบว่า ประชาชนให้ความร่วมมือเป็นอย่างดี อย่างไรก็ตาม จากการตั้งจุดคัดกรองดังกล่าวถือว่าเป็นส่วนสำคัญในการป้องกันการแพร่ระบาดของเชื้อโควิด-19 พร้อมได้กำชับเจ้าหน้าที่ผู้ปฏิบัติงานประจำจุดคัดกรองให้แต่งกายรัดกุมใส่หน้ากากอนามัยป้องกันใบหน้าสวมถุงมือใช้แอลกอฮอล์ เจลล้างมือ เพื่อความปลอดภัยแก่ตนเองและประชาชนที่รับการตรวจที่จุดคัดกรองด้วยปลัดกรุงเทพมหานคร กล่าวด้วยว่าวันนี้ยังได้มีการหารือถึงเรื่องจุดแจกอาหารให้กับประชาชน โดยจะให้สำนักงานเขตเข้าไปดูแลความเรียบร้อยและจะให้มีการคัดกรองคนที่จะเข้ามารับของด้วย เช่น การจัดระยะห่างและการแจกเจลแอลกอฮอล์ล้างมือ พร้อมขอความร่วมมือประชาชนทุกคนที่จะเข้ารับการแจกอาหารสวมใส่หน้ากากอนามัยทุกคนเพื่อป้องกันการแพร่ระบาดของโรคโควิด-19  โดยเน้นย้ำว่าให้กำหนดจุดแจกอย่างชัดเจนเพื่อสร้างความเข้าใจที่ถูกต้องให้กับประชาชนได้ปฏิบัติตามอย่างเคร่งครัด